**Upute za Natječaj za kratkoročne mobilnosti u okviru programa Erasmus+ programa u natječajnoj godina 2022.**

**NA KOJE SE USTANOVE MOŽE OTIĆI**

Studenti Sveučilišta u Splitu mogu otići na inozemne visokoškolske ustanove u partnerskim zemljama (Regije 1-14) s kojima je Sveučilište u Splitu potpisalo Erasmus+ bilateralni sporazum.

Ukoliko Sveučilište u Splitu nema potpisan bilateralni sporazum s inozemnom visokoškolskom ustanovom, moguće ga je potpisati prije same mobilnosti, ukoliko su svi preduvjeti zadovoljeni.

**DUŽINA BORAVKA**

* **Kombinirana kratkoročna mobilnost studenata** koja podrazumijeva fizičku mobilnost kombiniranu s online učenjem, odnosno s obaveznom virtualnom komponentom prije, tijekom i/ili nakon fizičkog dijela mobilnosti. Fizička mobilnost može trajati **od 5 do 30 dana** dok za virtualni dio mobilnosti nije određen kriterij prihvatljivosti trajanja, a kombinirana virtualna i fizička mobilnost moraju studentima (na svim razinama studija) donositi najmanje **3 ECTS** boda.
* **Kombinirani intenzivni programi - BIP** *(eng. Blended Intensive Programmes)* su mobilnosti kojimafizički dio traje (minimalno) **5 dana** dok je virtualni dio određen programom BIP-a, a kombinirana virtualna i fizička mobilnost moraju studentima (na svim razinama studija) donositi najmanje **3 ECTS** boda.

Ova vrsta mobilnosti ostvaruje se sudjelovanjem na intenzivnom programu koji je organiziran od strane minimalno **3 visokoškolske institucije** iz **3 programske zemlje**. Program mora imati **minimalno 15 sudionika** i rezultirati s **minimalno 3 ECTS boda** za studenta polaznika (na svim razinama studija). **Fizička** grupna mobilnost može trajati **između 5 i 30 dana**. **Obavezna** je **virtualna komponenta** prije, tijekom i/ili nakon fizičkog dijela mobilnosti.

* **Kratkoročna (fizička) mobilnost doktoranada** je novi vid mobilnosti za studente na doktorskoj razini studija koja podrazumijeva fizičku mobilnost u trajanju od 5 do 30 dana, bez obvezne virtualne komponente i bez obveze stjecanja ECTS bodova (osim u slučaju kombiniranih intenzivnih programa).

**ŠKOLARINA**

Studenti na mobilnosti su oslobođeni troškova školarine na inozemnim visokoškolskim ustanovama, kao i svih drugih naknada koje se ne naplaćuju ni matičnim studentima, ali se od njih može zatražiti naknada za usluge koje se naplaćuju i matičnim studentima (fotokopiranje, osiguranje itd). Za vrijeme razdoblja mobilnosti studenti Sveučilišta u Splitu ostaju upisani na svojoj matičnoj ustanovi i dužni su nastaviti plaćati školarinu ukoliko su u kategoriji studenata koji u potpunosti ili djelomično sami financiraju svoj studij.

**IZNOS FINANCIJSKE POTPORE**

Financijska potpora koja se dodjeljuje u sklopu programa Erasmus+ zamišljena je kao **dodatak (potpora) na troškove studiranja** koje bi student imao i na matičnom sveučilištu, tako da **nikako ne pokriva cjelokupni trošak boravka na inozemnom sveučilištu**.

|  |  |
| --- | --- |
| **Trajanje fizičke mobilnosti** | **Financijska potpora** |
| Do 14. dana | 70 EUR dnevno |
| Od 15. do 30. dana | 50 EUR dnevno |

**OSIGURANJE**

Student je dužan sklopiti policu zdravstvenog osiguranja za cijelo razdoblje mobilnosti.

Osnovno osiguranje obično osigurava nacionalno zdravstveno osiguranje studenta i za njegovog boravka u drugoj zemlji EU preko europske zdravstvene iskaznice. Međutim, osiguranje koje pokriva europska zdravstvena iskaznica ili privatno osiguranje možda nije dovoljno, posebno u slučaju **repatrijacije i određene liječničke intervencije**. U tom slučaju može biti korisno dodatno privatno osiguranje.

**ŠTO JE POTREBNO NAPRAVITI PRIJE PRIJAVE**

Svi studenti zainteresirani za kratkoročnu mobilnost, dužni su proučiti i u dogovoru s ECTS povjerenikom/Erasmus koordinatorom svoje sastavnice provjeriti usklađenost programa kratkoročne mobilnosti s ishodima učenja studijskog programa matičnog sveučilišta te ishoditi potpisanu potvrdu o usklađenosti. Prihvatno pismo inozemne institucije potrebno je predočili ECTS povjereniku/Erasmus koordinatoru sastavnice i priložiti ga prijavnoj dokumentaciji.

**Potrebno je obratiti pažnju na jezik na kojem se nastava izvodi.**

**ŠTO NAKON ODABIRA STUDENATA**

Student odabran za mobilnost s potporom:

1. vrši on-line procjenu znanja radnog jezika institucije u koju odlazi ukoliko je mobilnost dulja od 14 dana
2. sastavlja ***Online*** ***Learning Agreement for Studies*** (kojeg digitalno potpisuje student, inozemna ustanova i ECTS povjerenik/Erasmus koordinator na sastavnici)
3. dostavlja presliku policu zdravstvenog osiguranja za cijelo razdoblje mobilnosti
4. dostavlja presliku potvrde banke o otvorenom žiro računu na kojoj je vidljiv IBAN
5. potpisuje sa Sveučilištem u Splitu **Ugovor o dodjeli financijske potpore za Erasmus+ kratkoročnu mobilnost**